Hidrologii au emis cod galben de inundaţii. Foto: Shutterstock Hidrologii au actualizat atenţionarea Cod galben de inundaţii, care rămâne în vigoare, până vineri dimineaţă, pe râuri din zece bazine hidrografice.
Specialiştii I.N.H.G.A. au actualizat Codul galben, cu valabilitate începând de astăzi, de la ora 12:00, până vineri, la ora 9:00. Acesta vizează anumite sectoare de râuri din bazinele hidrografice: Vişeu, Iza, Tur, Someş, Crasna, Barcău, Mureş, Bistriţa, Moldova şi Suceava, în judeţele: Bistriţa-Năsăud, Cluj, Sălaj, Maramureş, Satu Mare, Bihor, Alba, Cluj, Sibiu, Hunedoara, Suceava, Harghita, Neamţ şi Bacău.
Astfel, în intervalul menţionat se pot produce scurgeri importante pe versanţi, torenţi şi pâraie, viituri rapide pe râurile mici, cu posibile efecte de inundaţii locale şi creşteri de debite şi niveluri, existând riscul depăşirii cotelor de atenţie. Fenomenele hidrologice periculoase se pot produce mai ales pe afluenţii de grad inferior ai râurilor.